Doodskis-video: Verhoor beginOosthuizen (links) en Jackson in die hof. Foto: Phillip Bruwer Die verhoor van Willem Oosthuizen (28) en Theo Martins Jackson (29), wat daarvan beskuldig word dat hulle ŉ man in ŉ doodskis gedruk het, gaan na verwagting Maandag in Middelburg in Mpumalanga begin. Die staat het in Maart vanjaar in die Middelburg-streekhof bekend gemaak ŉ aanklag van poging tot moord gaan by die klagstaat gevoeg word. Die twee mans is aanvanklik van ontvoering en aanranding met die doel om ernstig te beseer aangekla. Tydens hul borgtogaansoek het die hof onder andere Victor Rethabile Mlotshwa, die beweerde slagoffer, en die beskuldigdes se weergawes van die gebeure gehoor. Mlotshwa het gesê hy het deur ŉ veld gestap toe die beskuldigdes hom voorgekeer het. Hy het gesê hy is aangerand en vasgebind en later gedwing om in ŉ doodskis te klim. Die beskuldigdes het aangevoer Mlotshwa het koperkabels gesteel en hulle wou hom ŉ les leer. Volgens hul verklarings, wat aan die hof voorgelees is, het hulle nie bedoel om Mlotshwa leed aan te doen nie. Hulle het ook gesê Mlotshwa het hulle gedreig. Op ŉ video van die voorval, wat wyd op sosiale media versprei is, kan gesien word hoe ŉ man huil terwyl twee ander mans hom in ŉ doodskis indwing. In die agtergrond sê ŉ manstem: “Kom nou, ons wil die petrol gooi, man. Klim in!” Oosthuizen en Jackson het hulle op 14 November in die teenwoordigheid van hul regsverteenwoordiger by die Blinkpan-polisiestasie oorgegee. Die voorval het glo op 17 Augustus naby die Komati-kragsentrale plaasgevind. Die beskuldigdes beweer egter die voorval was op 9 September. Mlotshwa het eers vroeg in November ŉ saak by die polisie aanhangig gemaak nadat die video van die voorval op sosiale media versprei is en hy “verneder” gevoel het. Landdros Jongilizwe Dumehleli het Oosthuizen en Jackson op 8 Desember borgtog geweier. Die verhoor is van 26 tot 29 Junie op die hofrol geplaas. Lees alle vorige berigte oor die doodskis-video op Maroela Media.